Sérfræðingar á vegum Alþjóðaheilbrigðisstofnunarinnar, sem staddir eru í Kína, héldu í morgun áfram leit sinni að uppruna kórónuveirunnar. Þeir heimsóttu í morgun veirurannsóknarstofu í borginni Wuhan.
Almennt telja vísindamenn að veiran, sem fyrst greindist í Wuhan, eigi uppruna í leðurblökum, en hafi síðan borist í önnur dýr og þaðan í menn. Hins vegar hafa komið fram kenningar um að uppruna kórónuveirufaraldursins megi rekja til rannsóknarstofunnar í Wuhan og að hún hafi með einhverjum hætti breiðst þaðan út. Bandarískir ráðamenn ýjuðu að því í fyrra, þeirra á meðal Mike Pompeo, fyrrverandi utanríkisráðherra, sem sagði trúverðugar vísbendingar í þá veru. Peter Daszak, sem fer fyrir sérfæðingahópi Alþjóðaheilbrigðismálastofnunarinnar, vildi lítið tjá sig fyrir heimsóknina, en sagði að spurðar yrðu allar spurningar sem þyrfti að spyrja.
Sérfræðingarnir dvöldu á rannsóknarstofunni í fjórar klukkustundir, en ræddu ekki við fréttamenn að þeirri heimsókn lokinni. Samkvæmt kínverskum fjölmiðlum skoðuðu þeir einnig aðra rannsóknarstofu þar sem ebólaveiran er meðal annars rannsökuð. Þeir hafa einnig skoðað markaðinn sem tengdur er við fyrsta smitið sem greindist í Wuhan og skoðað sjúkrahús sem meðhöndlaði fyrstu sjúklingana sem greindust með COVID-19.